На основу члана 4. Правилника о условима и начину пружања подршке доделом ваучера физичким лицима за набавку бицикала, као еколошки прихватљивог транспорта („Службени лист Града Ниша“, број 121/21 и 4/22) и сагласности Градоначелника Града Ниша, број 88/2022-04 од 26.01.2022. године, Градска Управа за имовину и одрживи развој, расписује:

**Ј А В Н И К О Н К У Р С**

**за доделу ваучера ради суфинансирања куповине бицикала**

**I-ПРЕДМЕТ ЈАВНОГ КОНКУРСА**

Предмет овог Јавног Конкурса је додела ваучера ради суфинансирања куповине бицикала, на којем ће право учешћа имати физичка лица (осим радника директних и индиректних корисника буџета града Ниша).

Циљ доделе ваучера је промоција здравих стилова живота кроз коришћења бицикла као еколошки прихватљивог транспорта на територији Града Ниша.

**II- ВРСТА И ВИСИНА СУФИНАНСИРАЊА**

Одлуком о буџету Града Ниша за 2021. годину („Службени лист Града Ниша“, број 114/20, 85/21 и 112/21), Град Ниш je определио средстава у износу од 5.000.000,00 динара, у разделу Градске управе за имовину и одрживи развој, којима ће физичким лицима путем ваучера из буџета бити суфинансирана куповина бицикала у висини од 5.000,00 динара, док ће део од 1.500,00 динара, који представља бонус по поклон ваучеру, бити финансиран од стране добављача ваучера, те ће укупана вредност ваучера износити 6.500,00 динара.

**III- УСЛОВИ ЗА ПРИЈАВУ НА ЈАВНИ КОНКУРС**

Право учешћа на Јавном конкурсу имају физичка лица (осим радника директних и индиректних корисника буџета града Ниша):

- која имају пребивалиште или боравиште на територији Града Ниша, не краће од 6 (шест) месеци;

- која имају редовне полумесечне, месечне и годишње приходе (плата, пензија, социјална примања и слично);

- која су пунолетна и

- која су као једини члан породице која живи на истој адреси, аплицирала за субвенцију.

**Обавезни део пријаве је**:

Пријава на Јавни конкурс се доставља на попуњеном Обрасцу пријаве, уз који се подноси следећа документација:

- фотокопија личне карте или очитана чипована лична карта, где се недвосмислено види адреса пребивалишта (да физичко лице има пребивалиште или боравиште на територији Града Ниша)

- попуњен образац изјаве о члановима домаћинства (члановима породичног домаћинства сматрају се брачни друг, деца рођена у браку, ван брака или усвојена, родитељи брачних другова и унучад и лица која су они по закону дужни да издржавају, а који заједно са учесником Јавног конкурса станују у истом стану, односно стамбеном простору на истој адреси)

- попуњен образац сагласности о обради података о личности и

- потврда о запослењу, пензиони чек, потврда о социјалним примањима, уговор о закупу и слично.

**IV-РОК ЗА ПОДНОШЕЊЕ ПРИЈАВЕ**

Рок за подношење пријава је 30 дана од дана објављивања јавног конкурса.

Пријава се подноси у затвореној коверти са назнаком „ПРИЈАВА ЗА ДОДЕЛУ ВАУЧЕРА РАДИ СУФИНАСИРАЊА КУПОВИНЕ БИЦИКАЛА“ - НЕ ОТВАРАТИ, на писарници Градске управе за органе града и грађанска стања и путем поште на адресу Град Ниш, Градска управа за органе града и грађанска стања, ул. Николе Пашића бр. 24, за Комисију за реализацију програмске активности „Подстицање коришћења бицикла као еколошки прихватљивог транспорта“.

Приликом пријављивања, физичко лице добија потврду о пријему пријаве са редним бројем.

Све информације у вези јавног конкурса и модели образаца, биће достуни на интеренет страници Града Ниша - [www.ni.rs](http://www.ni.rs).

У разматрање, неће бити узете пријаве на Јавни конкурс које: не задовољавају услове јавног конкурса, не садрже сву неопходну документацију, нису достављене на начин који је одређен јавним конкурсом, нису поднесене у року који је дефинисан јавним конкурсом.

**V-ИЗБОР КАНДИДАТА**

Јавни конкурс спроводи Комисија за реализацију програмске активности „Подстицање коришћења бицикла као еколошки прихватљивог транспорта“ (у даљем тексту: Комисија), коју образује и именује Градоначелник Града Ниша.

Комисија, у року који не може бити дужи од 30 дана од дана истека рока за подношење пријава, утврђује прелиминарну листу вредновања и рангирања пријава.

Прелиминарна листа из става 1. овог члана објављује се на интернет страници Града Ниша.

Право на ваучер стичу кандидати који су конкурисали у оквиру броја одређеног опредељеним средствима, по реду пријављивања, а испуњавају услове конкурса.

Учесници Јавног конкурса имају право увида и подношења приговора на поднете пријаве и приложену документацију по утврђивању прелиминарне листе из става 1. овог члана, у року од седам дана од дана објављивања прелиминарне листе.

Комисија одлучује о приговору у року од седам дана од дана пријема приговора.

По истеку рока за приговор, као и након окончања поступка по приговорима, на интернет страници Града Ниша, објављује се коначна Листа вредновања и рангирања пријава.

**VI-ДОДЕЛА ВАУЧЕРА**

Након утврђивања коначне Листе вредновања и рангирања пријава, Комисија доставља Начелнику Градске управе за имовину и одрживи развој, предлог ранг-листе физичких лица са којима ће се реализовати програмска активност.

Начелник Градске управе за имовину и одрживи развој, на основу предлога Комисије, доноси одлуку о избору физичких лица са којима ће се реализовати програмска активност.

Физичка лица која испуњавају услове биће обавештена о томе да се налазе на ранг-листи за доделу ваучера у оквиру броја одређеног опредељеним средствима, у року од седам радних дана од дана објављивања ранг-листе.

Додела ваучера лицима из става 1. овог члана, извршиће се лично у просторијама Кабинета Градоначелника.

Уколико се физичко лице које испуњава услове за доделу ваучера и које се налази на ранг листи за доделу ваучера, не одазове на позив за доделу ваучера и свој изостанак не оправда, право на доделу ваучера стиче прво наредно рангирано физичко лице с коначне листе вредновања и рангирања пријава, а које до тада није остваривало право на доделу ваучера.

**В.Д. НАЧЕЛНИЦE**

**ГРАДСКЕ УПРАВЕ ЗА ИМОВИНУ И**

**ОДРЖИВИ РАЗВОЈ**

Ружица Ђорђевић